Lægðinni fylgir ekki bara hvassviðri heldur líka snjókoma . Vísir / Hanna Hæglætisveður verður í flestum landshlutum í dag , að því er fram kemur í hugleiðingum veðurfræðings á vef Veðurstofu Íslands . Eitthvað mun þó bæta í snjókomuna sem verið hefur á Norðurlandi síðasta sólarhringinn , einkum verður éljagangur fram eftir degi á Norðausturlandi . Á morgun er svo von á lægð , með tilheyrandi hvassviðri og úrkomu sunnan - og suðvestanlands . Búast má við vindi um 5 - 10 m / s víða á landinu í dag og bjartviðri með köflum eða léttskýjað . Enn verður þó vindstrengur austast á landinu og þar lægir ekki sem talið getur fyrr en í nótt . Áfram verður kalt á landinu , frost á bilinu 2 til 10 stig . Eftir hádegi á morgun kemur svo lægð upp að suðurströndinni og þá hvessir á Suður - og Suðvesturlandi . Vindur verður allt að 25 m / s þegar verst verður . „ Með lægðinni fylgir einnig snjókoma og því ráðlegt að fylgjast vel með fréttum af veðri og færð þurfi fólk að vera á ferðinni . Útlit er síðan fyrir áframhaldandi lægðagang og umhleypingar í næstu viku , “ segir í hugleiðingum veðurfræðings . Veðurhorfur á landinu næstu daga Á laugardag : Austlæg átt 8 - 13 m / s og skýjað en þurrt , en hægari norðaustanlands og stöku él . Austan 15 - 23 m / s um kvöldið , hvassast syðst , og snjókoma á köflum , en hægari á Norður - og Austurlandi . Frost 1 til 10 stig . Á sunnudag : Norðaustan 10 - 18 , hvassast með suðausturstöndinni , og snjókoma með köflum , en birtir til sunnan - og vestanlands . Frost 0 til 5 stig . Á mánudag : Suðaustanátt , snjókoma og síðar rigning , og hiti 0 til 5 stig . Skýjað og úrkomulítið á norðaustanverðu landinu og frost 2 til 8 stig . Á þriðjudag : Hvöss norðaustlæg átt og snjókoma norðan - og vestantil , en hægari og rigning eða slydda suðaustan - og austanlands . Hiti kringum frostmark . Á miðvikudag : Ákveðin norðaustanátt með snjókomu um norðanvert landið . Kólnandi . Á fimmtudag : Útlit fyrir austlæga átt og víða bjartviðri . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .